**4.2: Honneth - behov for anerkendelse**

Den tyske sociolog Axel Honneths (1949-) altoverskyggende pointe er, at det enkelte individ ikke kan udvikle en personlig identitet uden anerkendelse. Individet kan ikke komme overens med sit eget indre, hvis den generelle anerkendelse mangler. Alle individer har et behov for anerkendelse for at kunne skabe sig et liv, hvor man kan føle sig værdsat.



**Figur 4.1: Axel Honneths tre anerkendelsessfærer**

I sin bog *„Kamp om anerkendelse“* analyserer han de formelle betingelser for selvrealisering (eller ’det gode liv’) og viser, hvordan den enkeltes selvtillid, selvagtelse og selvværd er helt afhængig af anerkendelse – i privatsfæren, som retssubjekt og i det sociale liv i bred forstand.

I sit hovedværk beskæftiger Honneth sig med, hvilke kriterier der skal være opfyldt, for at man som individ føler sig anerkendt i samfundet. Det er en vigtig præmis for Honneth, at for at et individ kan realisere sig selv, så kræver det anerkendelse. Hvis man for eksempel bliver udsat for ringeagt (af eksempelvis forældre eller skole) eller krænkelser, kan man få svært ved at fungere socialt.

Honneth opererer med tre anerkendelsessfærer:

* Privatsfæren
* Den retslige sfære
* Den solidariske sfære.

**Privatsfæren (primærrelationer såsom familie og venner) skaber selvtillid**

I familien er kærlighed det centrale. For overhovedet at kunne indgå i en relation er kærlighed nødvendig. Og kærligheds-behovet mellem individer hviler på et gensidigt behov. Kærlighed i de nære re-lationer gør det muligt for den enkelte at skabe en fortrolighed med sine ressourcer og værdier og opleve dem som anerkendte. Kærligheden giver individet selvtillid, så det kan begå sig i det offentlige rum. Den anerkendelse, man gerne skulle opnå her, er reelt forudsætningen for at kunne begå sig i en kompleks, foranderlig og konfliktfyldt verden. Det er denne anerkendelse, der skaber og senere vedligeholder den fundamentale selvtillid, da det er her, den følelsesmæssige anerkendelse opnås.

Selvtilliden er en klar forudsætning for, at den enkelte kan opnå anerkendelse i værdifællesskaber.

Også som voksen søges denne anerkendelse løbende i de primære relationer, ligesom man ønsker at sørge for, at ens børn skal opleve anerkendelsen. Derfor arbejder den enkelte intenst på at forene for eksempel arbejdsmarkedets eller studiernes krav med tiden til at kunne få og/eller give denne anerkendelse.

Opstår der krænkelser i denne sfære, kan det således give selvtillidsproblemer, hvorfor man i højere grad fristes af bandemedlemskab for derved at blive en del af et fællesskab og derved for eksempel opnå mere selvtillid.



Anerkendelse i familien.

Foto: Scanbox.

**Den retslige sfære (lovmæssige relationer) skaber selvagtelse**

I den retslige sfære søger individet at blive anerkendt som en borger med fundamentale, demokratiske rettigheder og lighed for loven.

Denne sfære er måske ikke specielt relevant for at forklare etniske danskeres indlemmelser i bandemiljøet. Imidlertid er den yderst relevant som forklaringsårsag i forhold til minoriteter af anden etnisk herkomst.

*Jeg er så pissetræt af, at systemet fucker os hele tiden. Vi bliver ikke behandlet som danskere, selv om vi har levet her hele livet. Vi skal hele tiden bevise mere, når vi møder skolen eller andre offentlige myndigheder. Der er ikke en skid lighed for loven i Danmark. Vi perkere bliver nødt til at stå sammen i grupper for at kunne blive accepteret. Om det så er frygten for os, der skaber respekt, er jeg sgu ligeglad med. Gider bare ikke pisses på af systemet. Vi vil fandme også behandles på samme måde af retssystemet. Vi får også hårdere straffe end danskere, uanset om vi har lavet det samme lort. Hvorfor, mand?*

Interview – udarbejdet af bogens forfattere – med Mehmet, februar 2017

For flertallets vedkommende er der heldigvis ikke mange, der krænkes i relation hertil – vi lever trods alt i en demokratisk retsstat i Danmark. Her bliver vi – eller bør i hvert fald blive – anerkendt som borgere og dermed som moralsk selvstændige individer. Den retslige anerkendelse giver dermed selvagtelse. Det at være indehaver af universelle rettigheder giver således selvrespekt, og man bliver derved bevidst om sine samfundsmæssige pligter og rettigheder.

Ikke desto mindre kan krænkelser i forhold til denne sfære i høj grad være en bevæggrund for at søge mod bandemiljøet ud fra devisen om, at sammen står vi stærkere.

**Den solidariske sfære - skaber selvværdsættelse**

Som selvstændig person bliver individet anerkendt for sit bidrag til fællesskabet, mens den sociale anerkendelse for det personlige bidrag giver selvværd.

*Subjektet indgår i et fællesskab, hvor de dels kan genkende sig selv, dels bliver anerkendt som et særegent individ. Det betyder, at subjektet indgår i gruppen eller samfundets solidaritet, og at subjektet herved også er en positiv bidragyder til gruppens, fællesskabets eller samfundets organisering.*

Axel Honneth

Som citatet påpeger, mødes vi i en form for social solidaritet, hvori vi anerkendes for vores individuelle særegenheder og som et uerstatteligt og unikt individ, der bidrager til samfundets reproduktion – for eksempel via uddannelse og senere via arbejdsmarkedet. Hele anerkendelsen sker på baggrund af individets særlige kvalifikationer og funktioner.

Ikke at føle at man kan slå til i det normale samfund beskrives således af Dennis:

*Ja, altså. Man var splittet. Man prøvede, så godt man kunne, at få det hele til at hænge sammen og komme med i kampen og gøre sit bedste for at blive accepteret. Men ofte var det bare ikke så godt. Ligegyldigt hvad man gjorde, så blev man presset ud på sidelinjen. Og så søger man tilflugt hos nogle af ens egne typer, og på den måde kom jeg ind i en bande, og sådan er det.Her får jeg accept for den, jeg er.*

Såfremt den enkelte (som i tilfældet med Dennis) ikke føler sig værdifuld i henhold til samfundets sociale fællesskaber, er der reelt tale om social eksklusion. Det vil kunne resultere i, at man søger sin anerkendelse andre steder – for eksempel i forskellige modkulturer som eksempelvis kriminelle miljøer eller ditto bandemiljøer, hvor man virker værdifuld i forhold til fællesskabet.

**Manglende anerkendelse – en vigtig årsagsforklaring på tilslutning til bandemiljøet**

Samfundets stigende individualisering har således åbenlyst medført et øget behov for social værdsættelse – af eksempelvis livsstil og generel levemåde hos den enkelte. Idealet om selvrealisering kan på denne måde opleves indirekte af den enkelte som et krav om, hvordan man udformer – eller bør udforme – sit liv. Det har skabt nogle nye solidaritetsformer, hvor individets evne til at forholde sig refleksivt og fleksibelt til sin omverden får større og større betydning i senmoderniteten. Vi stræber i stor stil efter individuel livsstil, karriere, prestige og anerkendelse.

Nægtes eller berøves individet anerkendelse i den solidariske form, skader det den individuelle livsudfoldelse, og vi mennesker kan, ifølge Honneth, ikke eksistere uden anerkendelse. Vi vil for enhver pris undgå at havne i en situation, hvor vi nægtes denne sociale anerkendelse og derved krænkes personligt.

Honneth mener, at ideen om selvrealisering bliver brugt af både de private arbejdsgivere og de statslige institutioner til at øge produktiviteten og de ansattes underkastelse, således at det over for det enkelte individ antydes, at man kun gennem en høj grad af mobilitet, omstillingsparathed og fleksibilitet kan realisere sig selv – og dermed opnå social anerkendelse!

Selvtillid, selvagtelse og selvværdsættelse er tre helt grundlæggende og centrale kriterier for at kunne opnå og indfri tankerne om et godt og lykkeligt liv. Derfor er det ifølge Honneth helt fundamentalt at opnå anerkendelse på alle tre niveauer.